स्ट्रेटोस्फियर पृथ्वी के वायुमंडल के नीचे से दुसरी परत हवे जे ट्रोपोस्फियर आ मेसोस्फियर के बीचा में बाटे। स्ट्रेटा के मतलब परत भा लेयर होखे ला, एह मंडल में तापमान के चलते स्ट्रेटा बने लें जेह में ऊपर अधिका तापमान आ नीचे कम तापमान के हवा के परत होखे लीं; एकरा चलते ई डिस्टर्ब ना होखे लीं। ऊँचाई के साथे तापमान के बढ़े के कारन एह मंडल में ओजोन गैस के द्वारा अल्ट्रावायलेट किरन के सोख लिहल जाइल हवे। एही मंडल में वायुमंडल के ओजोन परत होखे ला जहाँ बाकी वायुमंडल के तुलना में ओजोन के कंसंट्रेशन बेसी होखे ला। पृथ्वी के सतह के नगीचे मौजूद ट्रोपोस्फियर के तुलना में एह लेयर में तापमान के उल्टा इस्थिति होखे ला जेकरा थर्मल इन्वर्जन कहल जाला; मने कि तापमान ऊँचाई के साथे बढ़े ला जबकि ट्रोपोस्फियर में ऊँचाई बढे पर तापमान में कमी आवे ला। नीचे कम आ ऊपर बेसी तापमान वाली परत होखे के कारन एह मंडल में विक्षोभ टर्बुलेंस आ मिक्सिंग ना होला बलुक हवा के स्ट्रेटा बन जालें।